» 01. Introducció

El grup de treball que ha format part de la taula de cultura és
divers, com la pròpia creació. Format per dones creadores,
programadores i dinamitzadores de diverses generacions, amb punts
de vista més o menys comuns, però amb uns objectius clars, que
han reflexionat sobre les necessitats actuals i la cerca de
propostes de futur, que avui s’exposaran.

Revisant les conclusions de la “I Jornada de Dones”, ens adonem
que al llarg d’aquests 10 anys hem avançat en alguns temes, però
pel que fa a la visibilitat de les referents creadores que han
existit al llarg de la història i fins i tot de les actuals, ens
queda un llarg recorregut a fer encara.

Tanmateix, en el temps transcorregut entre la primera a la segona
trobada de Dones, ha sortit una nova generació que treballa amb
materials nous i sobretot amb una tecnologia que pràcticament no
existia i que es preocupa per la sostenibilitat del planeta.

D’aquí que s’incorporin creadores especialitzades en la creació
de productes fets amb material reciclat, cuidant de no malmetre
res i d’aprofitar tot allò que sigui possible, per no malbaratar.

Cal ressaltar que la xarxa sorgida d’aquella primera trobada i
que s’ha anat consolidant des del Projecte Minerva ha servit per
fer realitat la frase “Juntes sumem més”, facilitant un seguit de
col·laboracions entre les creadores que abans no es coneixien
entre elles i feien el seu treball de manera individual, i que en
aquest moment són capaces d’organitzar-se per sumar els
coneixements i les habilitats de cadascuna per fer un treball
conjunt que en resulta únic i enriquidor.

El suport de l’Ajuntament de Gràcia, des la conselleria que en el
seu moment era de la dona i actualment és de feminismes, ha estat
primordial per l’èxit aconseguit i esperem continuar comptant-hi
en aquesta nova etapa que iniciem.

També cal destacar el suport tècnic rebut de Trama, la
cooperativa finançada per l’ajuntament de Gràcia, que ens ha
donat suport i formació en diversos temes i que sobretot ens ha
ajudat a treballar els nostres projectes amb perspectiva de
gènere, un dels nostres objectius més importants.

El futur és incert, perquè cada dia sorgeixen nous conceptes,
noves problemàtiques, noves normatives, noves necessitats, a les
que cal adaptar-se, però la força de les dones creadores i el seu
alt nivell d’adaptació i facilitat d’aprenentatge fa preveure que
els reptes de surtin d’aquesta trobada es podran assolir.

» 02. Avaluació dels objectius de la I Jornada

a. Promoure el reconeixement, empoderar i donar suport a les
dones creadores que formen part del món de la cultura. Emprendre
accions de discriminació positiva per garantir la presència
paritària de les dones en les programacions i activitats
culturals, com pot ser l’establiment de quotes.

Posteriorment a la Trobada es va crear una comissió de treball,
d'on va sortir la creació del grup de dones creadores de Gràcia,
que esdevindria "Projecte Minerva" , amb el suport de
l'Ajuntament de Gràcia i vinculat al Consell de Dones. A través
d'aquest projecte s'ha donat formació amb perspectiva de gènere i
s'han impulsat activitats a entitats del barri, com pot ser el
cicle "Amb Veu de Dona" o la Trobada de Dones autores, que s'han
fet al Centre Moral. Tot i així queda un llarg recorregut fins
aconseguir la presència paritària de les dones a les
programacions gracienques.

b.Crear una xarxa de cultura que promogui i difongui les
activitats i actes adreçats a les dones o d’especial interès per
aquestes que es realitzen en el districte.

Les dones que formen part del Projecte Minerva i que compten amb
el suport de la cooperativa Trama, a través d'un conveni amb
l'Ajuntament de Gràcia, han fet una feina important teixint xarxa
entre elles, fent difusió del talent creatiu de les dones, creant
activitats que els hi donen visibilitat com són les rutes
literàries o les rutes pels tallers de les creadores, fins
aconseguir el Premi Vila de Gràcia, per la seva tasca

c. Apropar la cultura a les dones a partir dels diferents
equipaments i serveis del districte per realitzar i difondre
activitats culturals i artístiques (mercats, escoles,
comerços...).

Aquest tercer punt és potser el que té un resultat més fluix i
caldrà proposar com objectiu per la propera etapa, teixir xarxa
amb les persones programadores dels diferents equipaments de
Gràcia per treballar conjuntament la consolidació de la presència
paritària de dones quan facin les programacions.

» 03. Reptes de futur

a. Promoure, potenciar, difondre i consolidar projectes de totes
les vessants culturals dissenyats per dones gracienques o
vinculades al territori del Districte de Gràcia

Aquest repte es vol aconseguir a partir de la incorporació al
catàleg de dones creadores de Gràcia (Projecte Minerva), de dones
creadores joves , potenciant aquelles que treballen en el camp de
les noves cultures o cultures alternatives : youtoubers, còmics,
grafiteres, etc.

b. Crear espais de trobada entre creadores i programadores , per
tal de crear vincles de col·laboració.

Programar reunions periòdiques entre les persones programadores
i/o dinamitzadores dels Centres Cívics, entitats culturals, etc.
i les pròpies creadores, per presentar activitats (tallers) i
actuacions (cicles de dansa, poesia, música, etc.) de forma
col·laborativa.

c. Millorar els recursos de suport i acompanyament a les dones
creadores, en temes com : utilització de la tecnologia per a la
visibilització i difusió de la seva feina

Programar campanyes publicitàries amb els mitjans de
comunicació,principalment amb els locals .i desenvolupant accions
específiques i professionalitzades de suport en moments puntuals,
com pot ser Sant Jordi o Nadal.

d. Promoure el coneixement de referents creadores de totes les
èpoques principalment d’aquelles vinculades al territori, a les
noves generacions.

Programar activitats amb les escoles, instituts i centres
educatius graciencs, en les que es parli de les dones creadores,
a través de participar a les rutes organitzades des del Projecte
Minerva i/o xerrades i conferències.